**ພະແນກປິ່ນປົວມີລູກຍາກ**

1. **ນິຍາມ:**

ພາວະມີລູກຍາກໝາຍເຖິງຄູ່ຜົວເມຍບໍ່ສາມາດຖືພາພາຍຫຼັງມີເພດສຳພັນຢ່າງສະໝໍ່າສະເໝີ ສະເລ່ຍ2-3ຄັ້ງຕໍ່ອາທິດໂດຍບໍ່ມີການຄຸມກຳເນີດຢ່າງນ້ອຍ1ປີ

ພາວະມີລູກຍາກຂັ້ນ1 (Primary infertility) ໝາຍເຖິງຍັງບໍ່ເຄີຍຖືພາມາກ່ອນ

ພາວະມີລູກຍາກຂັ້ນ2 (Secondary infertility) ໝາຍເຖິງເຄີຍຖືພາມາກ່ອນ, ລຸລູກ ຫຼື ເອົາລູກອອກ ຫຼັງ1ປີບໍ່ສາມາດຖືພາແມ່ນຢູ່ໃນພາວະມີລູກຍາກ

ໝາຍເຫດ: ກໍລະນີເມຍມີອາຍຸຫຼາຍກ່ວາ35ປີ ຫຼັງ6ເດືອນທີ່ຢາກໄດ້ລູກແຕ່ບໍ່ສາມາດຖືພາແມ່ນຢູ່ໃນພາວະມີລູກຍາກ ຫຼື ຮູ້ສາເຫດທີ່ມີລູກຍາກຊັດເຈນແລ້ວແມ່ນບໍ່ຄວນໄລ່ໄລຍະເວລາອີກ ຄວນມາກວດແລະປິ່ນປົວໂດຍໄວ

1. **ການກຽມຄວາມພ້ອມກ່ອນການປິ່ນປົວມີລູກຍາກ**

ການດູແລ ແລະ ປິ່ນປົວຄູ່ຜົວເມຍມີລູກຍາກ ຈຳເປັນຕ້ອງໄດ້ຮັບຄວາມຮ່ວມມືຈາກທັງຜົວ ແລະ ເມຍ ,ເພື່ອຈະໄດ້ອະທິບາຍໃຫ້ທັງ2ຄົນເຂົ້າໃຈຂັ້ນຕອນ ແລະ ຄວາມສຳຄັນຂອງການຄົ້ນຫາສາເຫດ, ຈະໄດ້ແຍກຖາມປະຫວັດຄົນລະເທື່ອເພາະມີປະຫວັດສ່ວນໂຕບາງເລື່ອງທີ່ຕ່າງຝ່າຍບໍ່ຢາກໃຫ້ອີກຝ່າຍຮູ້

1. **ການຖາມປະຫວັດ**

ປະຫວັດອະດີດເຄີຍແຕ່ງງານ, ໄລຍະເວລາແຕ່ງງານ ແລະ ເຄີຍຖືພາມາກ່ອນ ຫຼື ບໍ່, ເຄີຍຄຸມກຳເນີດມາກ່ອນບໍ່, ການເຈັບທີ່ກ່ຽວຂ້ອງກັບການມີລູກຍາກເຊັ່ນ: ອັກເສບຜົ້ງທ້ອງນ້ອຍ, ພະຍາດຕິດຕໍ່ທາງເພດສຳພັນ, ເຄີຍຜ່າຕັດຜົ້ງທ້ອງ ແລະ ຜົ້ງທ້ອງນ້ອຍຄືໄສ້ຕິ່ງ, ກ້ອນເບົ້າຮັງໄຂ່ ຫຼື ກ້ອນເບົ້າມົດລູກ ເພາະອາດຈະມີການຕິດຕາມມາ.

ປະຫວັດປະຈຳເດືອນ: ເລີ້ມເປັນປະຈຳເດືອນຕອນອາຍຸຈັກປີ, ປະຈຳເດືອນສະໝໍ່າສະເໝີຫຼືບໍ່, ອາການຜິດປົກກະຕິທີ່ຮ່ວມກັບປະຈຳເດືອນ

ປະຫວັດເພດສຳພັນ: ຄວາມຖີ່ຫ່າງຂອງການມີເພດສຳພັນ, ປົກກະຕິ 2-3ຄັ້ງຕໍ່ອາທິດ

1. **ການກະກຽມກ່ອນມາກວດ**

* ບັດປະຈຳໂຕ ຫຼືສຳມະໂນຄົວ (ສຳເນົາ)
* ໃບສົມລົດ (ສຳເນົາ)
* ເມຍມາກວດພະຍາດຍິງ (ເຊົາເປັນປະຈຳເດືອນ2-3ມື້)
* ຜົວງົດມີເພດສຳພັນ 3 - 5ມື້ ເພື່ອມາກວດວິເຄາະອະຈຸສິ

1. **ການກວດຮ່າງກາຍ ແລະ ກວດພາຍໃນ**

* ກວດຮ່າງກາຍທົ່ວໄປ: ນໍ້າໜັກ, ລວງສູງ ເພື່ອເບິ່ງຄ່ານໍ້າໜັກມາດຕະຖານ (BMI) ເຊັ່ນ: ຕຸ້ຍ, ຈ່ອຍ, ປົກກະຕິ ຫຼື ນໍ້າໜັກເກີນ, ການເຕີບໂຕສົມກັບອາຍຸຫຼືບໍ່ ໂດຍສະເພາະການພັດທະນາອະໄວຍະວະເພດຂອງຮ່າງກາຍ
* ຂັ້ນຕອນການກວດສຳລັບຜູ້ຍິງ: ເບິ່ງລັກສະນະຂອງອະໄວຍະວະເພດໂດຍລວມ, ໃສ່ສົບເປັດເບິ່ງຊ່ອງຄອດ ແລະ ປາກມົດລູກວ່າມີການອັກເສບຫຼືບໍ່, ກວດລົງຂາວຫາພະຍາດຕິດຕໍ່ທາງເພດສຳພັນ, ຄຳເບິ່ງຂະໜາດຂອງມົດລູກ, ການເຄື່ອນເໜັງໄປມາ ແລະ ເອໂກ້ເບິ່ງມົດລູກ, ຮັງໄຂ່.
* ຂັ້ນຕອນການກວດສຳລັບຜູ້ຊາຍ: ກວດວິເຄາະອະສຸຈິ (ດ້ວຍການຊ່ວຍໂຕເອງ)
* ກວດວິເຄາະ: ຖ່າຍລັງສີເບິ່ງທໍ່ສົ່ງໄຂ່ (ມື້ທີ8ນັບຈາກມື້ເປັນປະຈຳເດືອນມື້ທຳອິດ (LMP) ແລະ ບໍ່ຮ່ວມເພດກ່ອນມາຖ່າຍລັງສີ), ກວດເລືອດ: ນໍ້າຕານ, TSH, T3T4, CBC, VDR, HBsAg...ແລະ ອື່ນໆ ຕາມຄວາມເໝາະສົມຂອງແຕ່ລະກໍລະນີ

1. **ການປິ່ນປົວ**

ກໍລະນີມີຄວາມຜິດປົກກະຕິຂອງຮັງໄຂ່ ຫຼື ທໍ່ສົ່ງໄຂ່ ຈະໄດ້ຜ່າຕັດສ່ອງກ້ອງຜົ້ງມົດລູກ ແລະ ຜ່າຕັດຜ່ານທໍ່ເພື່ອລອກກ້ອນເບົ້າຮັງໄຂ່ ຫຼື ແກ້ໄຂໃຫ້ທໍ່ສົ່ງໄຂ່ໃຫ້ລ່ວງຜ່ານ

ກິນຢາກະຕຸ້ນໄຂ່: ເມື່ອເປັນປະຈຳເດືອນມື້ທີ2ຫາມື້ທີ5 ຈະຕ້ອງໄດ້ມາເອໂກ້ເບິ່ງໄຂ່ກ່ອນທີ່ຈະໄດ້ຮັບຢາ clomiphene citrate 50mg ເລີ້ມ 50mg / ມື້ ກິນ 5ມື້, ສາມາດເພີ້ມປະລິມານຮອດ 150mg / ມື້, ຫຼັງຈາກນັ້ນນັດໃຫ້ມາແທກໄຂ່ມື້ທີ 12-15 ຂອງປະຈຳເດືອນ, ຂະໜາດຂອງໄຂ່ທີ່ດີຕ້ອງ > 18mm, ຂະໜາດເຍື້ອເມືອກມົດລູກທີ່ດີ 7-12mm , ນັດມື້ໃຫ້ຮ່ວມເພດ 4ເດືອນລຽນຕິດ . ຖ້າບໍ່ປະສົບຜົນສຳເລັດຈະປ່ຽນການປິ່ນປົວໂດຍການເຮັດ IUI (ສີດນໍ້າເຊື້ອເຂົ້າໃນຜົ້ງມົດລູກ)